挽何無適
作者：王柏
朝代：宋

paragraphs: 二五之英，清通瑩徹。
有鍾于躬，非賢則哲。
烏乎無適，自幼卓絕。
奴僕選騷，銓衡莊列。
鞭霆走電，不可追籋。
一操而存，肅整轡轍。
著書未就，不幸短折。
既賦以奇，未易泯滅。
世外精神，筆頭風月。
有閲斯立，有妥斯魄。
既妥爾魄，既築爾阡。
是曰反終，是曰歸全。
人生斯世，豈必百年。
欲動情勝，萬事出焉。
孰好孰惡，孰媸孰妍。
孰過而改，孰善而遷。
一征物表，浩浩其天。
風定水止，月印萬川。
陰陽不獨，動靜不偏。
既靜復動，太極烱然。